b'\n_START_ARTICLE_\nMur\n_START_SECTION_\nDescriere\n_START_PARAGRAPH_\nL\xc4\x83starii sunt \xc3\xaenal\xc8\x9bi de 1\xe2\x80\x933\xc2\xa0m, cu tulpina arcuit\xc4\x83, rareori t\xc3\xa2r\xc3\xa2toare, acoperit\xc4\x83 de ghimpi drep\xc8\x9bi sau recurba\xc8\x9bi. Frunzele sunt palmat-compuse, cu marginile neregulate, cu nervuri p\xc4\x83roase \xc8\x99i proeminente pe fa\xc8\x9ba interioar\xc4\x83. Florile sunt albe sau roze, dispuse corimbifer, \xc8\x99i se deschid \xc3\xaen lunile iunie-august. Fructele sunt c\xc4\x83rnoase, compuse, ro\xc8\x99ii \xc8\x99i acri\xc8\x99oare la \xc3\xaenceput, negre \xc8\x99i dulci c\xc3\xa2nd sunt coapte. Se \xc3\xaent\xc3\xa2lne\xc8\x99te la marginea p\xc4\x83durilor, \xc3\xaen poieni, \xc3\xaen tufi\xc8\x99uri, \xc3\xaen lunci \xc8\x99i de-alungul apelor curg\xc4\x83toare, \xc3\xaen zone deluroase din Europa, Orientul Mijlociu, Africa de Nord \xc8\x99i America de Nord._NEWLINE_Este una dintre cele mai vechi plante medicinale cu originea \xc3\xaen Orient, m\xc4\x83rturiile asupra folosirii ei \xc3\xaen medicin\xc4\x83 dat\xc3\xa2nd din vremea lui Hippocrate, secolul al IV-lea \xc3\xae. Hr. \xc3\x8en prezent cuprinde peste 100 de specii \xc8\x99i peste 1000 de variet\xc4\x83\xc8\x9bi hibride.\n_START_SECTION_\nUtilizare\n_START_PARAGRAPH_\n\xc3\x8en alimenta\xc8\x9bie_NEWLINE_Fructele, mure, sunt foarte gustoase \xc8\x99i se consum\xc4\x83 ca atare c\xc3\xa2nd sunt coapte (negre \xc8\x99i pu\xc8\x9bin moi). Din ele se mai pot prepara diverse gemuri, jeleuri, compoturi, siropuri \xc8\x99i b\xc4\x83uturi alcoolice. Fructele consumate proaspete au un efect u\xc8\x99or laxativ._NEWLINE_Din frunzele de mur, asociate cu cele de frag (Fragaria vesca) \xc8\x99i cu cele de afin negru (Vaccinium myrtillus) se poate prepara un ceai.\n_START_SECTION_\nPrincipii active\n_START_PARAGRAPH_\nFrunzele uscate con\xc8\x9bin o cantitate apreciabil\xc4\x83 de materii tanate, deriva\xc8\x9bi flavonici, vitamina C, acizi organici (acid malic, acid oxalic, acid tartric, acid lactic), inozitol._NEWLINE_Fructele sunt bogate \xc3\xaen vitaminele A \xc8\x99i C. Acestea mai con\xc8\x9bin acid citric, salicilic, pectin\xc4\x83, mucilagii, flavonide \xc8\x99i inozitol.\n_START_SECTION_\nRecoltare\n_START_PARAGRAPH_\nSe recolteaz\xc4\x83 frunzele bine dezvoltate \xc3\xaen tot cursul verii. Acestea se usuc\xc4\x83 \xc3\xaen \xc8\x99oproane, \xc3\xaen poduri sau artificial la 40-50\xc2\xa0\xc2\xb0C. Randamentul la uscare este 4-5:1._NEWLINE_Fructele se coc \xc3\xaen perioada sf\xc3\xa2r\xc8\x99it de iulie - octombrie.'